Els Reis Mags arribaran a Burjassot en cavalcada per repartir il·lusió el 5 de gener
2025-07-24

La vesprada del dilluns 5 de gener, Burjassot viurà les hores més il·lusionants d’aquest recentment estrenat 2015 amb l’arribada, als carrers del municipi, de Ses Majestats els Reis Mags d’Orient que, a lloms dels seus camells i envoltats de nombrosos patges, arreplegaran la il·lusió de tots els xiquets de Burjassot.

Prèviament a l’inici de la cavalcada dels Reis Mags, organitzada, una vegada més, des de la Regidoria de Festes de l’Ajuntament de Burjassot, dirigida per Manuel Pérez Menero, Ses Majestats visitaran els ancians de la residència de San José per obsequiar-los amb unes rosques de Reis i uns detalls. També faran el propi amb els ancians residents a la Llar Sequera. A les 19 h, començarà la multitudinària cavalcada des de la Plaça Sequera. Enguany, la cavalcada serà narrada, en viu i en directe, per un pregoner que, a lloms del seu cavall, anirà explicant tot allò que es vaja succeint mentre que la comitiva avança pels carrers de Burjassot.

Durant tot el recorregut, hi haurà animacions a càrrec de grups de zumba, batucada, monitors amb globoflèxia i regals i joguets que seran repartits entre els xiquets i les xiquetes que estiguen esperant el pas dels tres Mags d’Orient, els quals una vegada baixen de les seues carrosses en la Plaça de l’Ajuntament, rebuts amb centenars de bengales, s’asseuran en les seues butaques per escoltar els desitjos dels xiquets i de les xiquetes que s’acosten.

Són moltes les associacions que enguany han col·laborat en l’organització d’aquesta cavalcada com són la Clavaria de Sant Roc 2015, les falles de Burjassot i l’Agrupació de falles, la Clavaria de l’Encuentro i la Clavaria de la Mare de Déu de la Cabeza, l’Agrupació Musical Los Silos, l’AV Mestre Lope, 613 vivendes, Festes de Santa Gemma i Festes Capità Uribarry i la Penya el Coet.